Troels Lund Poulsen (V), 2006-01-19:
Folketinget behandler i dag B 63 om forlængelse af de danske soldaters mandat i Irak frem til den 1. juli 2006.
Forud er gået mange timers debat her i Folketingssalen om nytten og effekten af at være aktiv i Irak, og flere af Folketingets partier har gjort det til deres varemærke at overbyde hinanden vedrørende en dato for, hvornår de danske soldater skal trækkes ud af Irak.
Lad mig sige det her i dag: Det er ikke en konkurrence, som Venstre ønsker at deltage i.
For Venstre er det derimod af afgørende betydning, at den danske beslutning om tilbagetrækning bliver baseret på målbare fremskridt i Irak og de anbefalinger, vi får fra FN og den irakiske regering.
Krige har aldrig og vil aldrig blive vundet ved hjælp af tidstabeller.
Sortsyn, hvad angår Iraks fremtid, har fyldt meget i den danske Irakdebat, og lad mig benytte denne ordførertale til at gøre status over den danske indsats og give Venstres bud på fremtiden.
I januar 2005 deltog 8,5 millioner irakere i det første frie valg nogen sinde; i sommeren 2005 blev der enighed om en demokratisk forfatning for Irak; i oktober 2005
deltog næsten 10 millioner irakere i Iraks første folkeafstemning om en forfatning; og i december 2005 deltog næsten 11 millioner irakere i parlamentsvalget.
Det svarer til en imponerende stemmeprocent på omkring 70.
Disse fire politiske milepæle viser, at Irak bevæger sig væk fra Saddam Hussein og terror mod frihed og demokrati.
Det har vi grund til også at være stolte af her i Danmark, fordi vi med vores militære tilstedeværelse har været med til at gøre en forskel og sikre udviklingen.
Også når vi kaster et blik på den økonomiske udvikling, kan vi med tilfredshed konstatere, at der er fremskridt.
Iraks olieproduktion er steget; Iraks vækst i bruttonationalproduktet er steget i det seneste år og vil vokse alene med 17 pct. i 2006; Iraks arbejdsløshed er faldet; inflationen forventes at blive reduceret til en tredjedel i 2006 i forhold til 2004; over 30.000 nye virksomheder er blevet registreret siden april 2003; og også det irakiske mediebillede er blevet væsentlig forbedret med flere radio/tv-stationer og uafhængige aviser.
Irak bevæger sig i den rigtige retning, men der er fortsat brug for en stærk og handlekraftig international tilstedeværelse.
Der er stadig væk grupper af terrororganisationer, som er styret helt eller delvist af Al-Qaeda, der ønsker at underminere det spirende irakiske demokrati.
De ønsker jo desværre ikke at følge de demokratiske spilleregler.
Vi kender deres metoder.
Deres kamp mod demokratiet er primært rettet mod civile irakere gennem terrorhandlinger.
De arbejder målrettet for et destabiliseret Irak.
Netop med afsæt i denne situation skal vi gøre arbejdet færdigt i Irak.
Det er hverken klogt eller konstruktivt at fastsætte en dato for dansk tilbagetrækning netop nu, hvor vi endnu ikke har konsulteret den nyvalgte irakiske regering.
Jeg synes ikke, at det har været et særlig kønt syn at se på, at de ikke ville tage et medansvar for indholdet af det beslutningsforslag, som vi diskuterer i dag, specielt med baggrund i de meget flotte taler, som begge partier holder om vigtigheden af at bakke op om FN's fredsbevarende operationer rundt om på kloden.
Men denne omsorg for FN gælder åbenbart ikke over for den irakiske befolkning.
Lad mig til sidst nævne et par centrale punkter for Venstres fremtidige irakpolitik.
Vi skal støtte anmodningen fra FN's Sikkerhedsråd og den irakiske regering om fortsat militær tilstedeværelse; støtte den fortsatte politiske proces, herunder kapacitetsopbygning til at varetage egen sikkerhed; støtte den civile genopbygning og styrke økonomien; støtte opbygningen af de irakiske sikkerhedsstyrker og det irakiske politi.
De danske soldater skal ikke være i Irak én dag længere end nødvendigt, men så længe FN og den irakiske regering bakker op om vores tilstedeværelse og beder os om at blive, og så længe vi kan gøre en fornuftig indsats – til forskel fra hvad nogle partier, som ønsker at stoppe indsatsen, mener – så lang tid skal vi blive der.
Derfor mener vi, at vi bliver nødt til at bakke op og også gøre arbejdet færdigt, og derfor kan jeg også på vegne af Venstre anbefale at støtte beslutningsforslaget.